Viktor Orban a avut, vineri, o reacție pe larg despre împușcarea bunului său prieten Robert Fico, premierul Slovaciei. Liderul de la Budapesta a făcut legături între acest incident și conflictul din Ucraina spunând că a sesizat ”o tentativă de asasinat pro-război”.
Vineri, 17 mai, premierul Ungariei, Viktor Orban, a spus, la postul de radio public maghiar, că premierul slovac Robert Fico se află între viaţă şi moarte, la două zile după tentativa de asasinat asupra.
”Toată lumea a fost șocată și afectată de tentativa de asasinat din Slovacia. Realitatea de azi, care ne spune că nivelul violenței este în creștere în Europa, nu este o surpriză pentru nimeni”, a declarat Orban la emisiunea ”Bună dimineața, Ungaria” de la Kossuth Radio, notează Hungary Today.
Premierul de la Budapesta a mai amintit, totodată, de atacurile teroriste care au avut loc în Europa în ultimii ani, subliniind că apoi a venit războiul şi a început ”transformarea” Europei într-o Europă pro-război.
Orban a mai spus la emisiunea de pe postul public de radio maghiar că nu este nejustificat să legăm de războiul din Ucraina atacul comis asupra premierului slovac Robert Fico. A argumentat această teorie spunând că centrele de putere occidentale au interesul ca războiul dintre Rusia şi Ucraina să continue.
”Nu este deloc nejustificat să legăm de război atacul comis asupra premierului slovac. Centrele de putere ale lumii au interesul ca războiul dintre Rusia şi Ucraina să continue”, a subliniat premierul ungar.
Orban a evidențiat faptul că, alături de țara sa și de Vatican, doar Slovacia a mai fost ”pro-pace”. După împușcarea lui Fico, premierul maghiar se consideră singur în această luptă.
”Aveam mare nevoie de o Slovacie pro-pace, pentru că după alegeri, vecinul nostru din nord a pornit pe drumul păcii. Acest lucru ne-a ajutat foarte mult, iar acum am pierdut acest sprijin”, a spus el.
În intervenția sa de la postul maghiar de radio, premierul ungar mai spune că, deși serviciile secrete mai lucrează la descoperirea tuturor împrejurărilor atacului, a devenit deja cert că este vorba de ”un făptaş de stânga, progresist, pro-război”.
”Prin urmare, speculaţiile care leagă atacul de război nu sunt unele nerezonabile. Există forţe mari în spatele politicienilor pro-război, în spatele poziţiei pro-război în general.
Începând cu imperiul Soros, industria armelor, creditorii, adică toţi aceşti uriaşi, toate aceste centre de putere mari şi puternice au interesul ca acest război să continue, şi chiar să se extindă”, a spus prim-ministrul de la Budapesta.